**Ministru kabineta noteikumu projekta „Grozījumi Ministru kabineta 1999.gada 16.februāra noteikumos Nr. 50 „Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta „Grozījumi Ministru kabineta 1999.gada 16.februāra noteikumos Nr.50 „Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība”” (turpmāk – noteikumu projekts) mērķis ir noteikt vidējās apdrošināšanas iemaksu algas aprēķināšanas nosacījumus atlīdzības par darbspēju zaudējumu un atlīdzības par apgādnieka zaudējumu piešķiršanai atbilstoši jaunajam, likumā „Par obligāto sociālo apdrošināšanu pret nelaimes gadījumiem darbā un arodslimībām” (turpmāk – Likums) noteiktajam regulējumam par vidējās apdrošināšanas iemaksu algas aprēķināšanas periodu.  Noteikumu projekts stāsies spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, izpildot Ministru prezidenta 2019.gada 17.decembra rezolūciju Nr.12/2019-JUR-26, līdz 2020.gada 31.decembrim sagatavot un iesniegt Ministru kabinetā Likuma 12.panta otrajā daļā (izteikta jaunā redakcijā no 2021.gada 1.janvāra) minēto noteikumu projektu, nodrošinot Likuma pārejas noteikumu 22.punktā Ministru kabinetam dotā uzdevuma izpildi.  Proti, sākot ar 2021.gada 1.janvāri, Likuma 12.panta otrajā daļā ir izteikts deleģējums Ministru kabinetam noteikt vidējās apdrošināšanas iemaksu algas aprēķināšanas nosacījumus apdrošināšanas atlīdzības noteikšanai, tai skaitā aprēķina formulu, iemaksu algas apmēru, ko piemēro gadījumos, kad personai apdrošināšanas iemaksu alga nav bijusi, un iemaksu algas aprēķināšanas kārtību, ņemot vērā, ka vidējo apdrošināšanas iemaksu algu atlīdzībai par darbspēju zaudējumu un atlīdzībai par apgādnieka zaudējumu aprēķina no personas apdrošināšanas iemaksu algas par 36 mēnešiem pēc kārtas pēdējo piecu gadu laikā pirms apdrošināšanas gadījuma iestāšanās dienas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Gadījumos, kad personai tiek konstatēta arodslimība vai viņa cietusi nelaimes gadījumā darbā, aprēķinot vidējo apdrošināšanas iemaksu algu slimības pabalstam, apbedīšanas pabalstam, atlīdzībai par darbspēju zaudējumu un atlīdzībai par apgādnieka zaudējumu, piemēro Likumu un Ministru kabineta 1999.gada 16.februāra noteikumus Nr.50 „Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība” (turpmāk – noteikumi Nr.50).  Likuma 14.panta piektā daļa nosaka, ka, piešķirot apdrošināšanas atlīdzību (naudas izmaksas par pārejošu darba nespēju, darbspēju zaudējumu, apgādnieka zaudējumu, kā arī izmaksājot vienreizējus pabalstus un atlīdzības), par pamatu ņem personas vidējo apdrošināšanas iemaksu algu. Šobrīd saskaņā ar Likuma 12.panta pirmo daļu mēneša vidējo apdrošināšanas iemaksu algu nosaka no apdrošinātās personas apdrošināšanas iemaksu algas par 12 kalendāro mēnešu periodu, šo periodu beidzot divus kalendāros mēnešus pirms mēneša, kurā iestājies apdrošināšanas gadījums. Savukārt 12.panta otrā daļa paredz, ka vidējās apdrošināšanas iemaksu algas aprēķināšanas kārtību apdrošināšanas atlīdzības noteikšanai nosaka Ministru kabinets. Attiecīgi arī noteikumi Nr.50 nosaka kārtību, kādā aprēķina vidējo apdrošināšanas iemaksu algu apdrošināšanas atlīdzības apmēra noteikšanai.  2019.gada 21.novembrī Saeimā pieņemtais likums „Grozījumi likumā „Par obligāto sociālo apdrošināšanu pret nelaimes gadījumiem darbā un arodslimībām”” (turpmāk – Likuma grozījumi) 12.panta pirmajā daļā nosaka, ka sākot ar 2021.gada 1.janvāri, mēneša vidējo apdrošināšanas iemaksu algu atlīdzībai par darbspēju zaudējumu un atlīdzībai par apgādnieka zaudējumu aprēķina no apdrošinātās personas iemaksu algas par jebkuriem 36 mēnešiem pēc kārtas pēdējo piecu gadu laikā pirms apdrošināšanas gadījuma iestāšanās dienas. Likuma 12.panta otrajā daļā tika izteikts arī jauns deleģējums Ministru kabinetam noteikt vidējās apdrošināšanas iemaksu algas aprēķināšanas nosacījumus apdrošināšanas atlīdzības noteikšanai, tai skaitā aprēķina formulu, iemaksu algas apmēru, ko piemēro gadījumos, kad personai apdrošināšanas iemaksu alga nav bijusi, un iemaksu algas aprēķināšanas kārtību. Tādējādi, lai, sākot ar 2021.gada 1.janvāri, varētu nodrošināt apdrošināšanas atlīdzību piešķiršanu, kuru aprēķinā jāņem vērā vidējās apdrošināšanas iemaksu alga, ir nepieciešams izstrādāt tās noteikšanas kārtību. Turklāt šobrīd noteikumos Nr.50 nav noregulētas situācijas, kad noteiktajā vidējās apdrošināšanas iemaksu algas noteikšanas periodā personai nav apdrošināšanas iemaksu alga, kā to paredz jaunais deleģējums par iemaksu algas apmēra nosacījumu noteikšanu šādos gadījumos, un kuru ir nepieciešams izstrādāt no jauna.  Pamatojoties uz jauno Likuma 12.panta otrajā daļā izteikto pilnvarojumu, jaunā vidējās apdrošināšanas iemaksu algas aprēķināšanas kārtība tiek noteikta esošajos noteikumos Nr.50. Tā netiek ietverta Ministru kabineta noteikumu projektā “Noteikumi par vidējās apdrošināšanas iemaksu algas aprēķināšanu valsts sociālās apdrošināšanas pabalstu apmēra noteikšanai, pabalstu piešķiršanu un izmaksu” (turpmāk – noteikumu projekts par vidējo apdrošināšanas iemaksu algu) (VSS-1103), jo tieši noteikumi Nr.50 regulē visu apdrošināšanas atlīdzību piešķiršanas un aprēķināšanas kārtību, arī to, kuru aprēķināšanai nav nepieciešams noteikt vidējo apdrošināšanas algu (piemēram, ārstniecības iestāžu apmeklēšanas izdevumu atlīdzināšana, rehabilitācijas izdevumu atlīdzināšana u.c.). Turklāt noteikumu projekts par vidējo apdrošināšanas iemaksu algu joprojām ir izstrādes procesā, bet vidējās apdrošināšanas iemaksu algas noteikšanas kārtībai apdrošināšanas atlīdzību piešķiršanai jābūt izstrādātai un pieņemtai līdz 2020.gada 1.jūnijam, lai Valsts sociālās apdrošināšanas aģentūra (turpmāk – VSAA) to varētu ieviest no 2021.gada 1.janvāra.  Kopš 1998.gada 27.oktobra Likuma 8.pantā ir izteikts vēl viens deleģējums Ministru kabinetam, saskaņā ar kuru ir izdoti noteikumi Nr.50 un kas nosaka, ka apdrošināšanas līdzekļu izlietošanas, apdrošināšanas atlīdzības piešķiršanas un aprēķināšanas kārtību nosaka Ministru kabinets. Kopš 1999.gada 20.februāra, kad stājās spēkā noteikumi Nr.50, to 1.punkts, apvienojot Likuma 8.pantā un 12.panta otrajā daļā izteikto deleģējumu, nosaka, ka “šie noteikumi nosaka kārtību, kādā piešķir un aprēķina obligātās sociālās apdrošināšanas pret nelaimes gadījumiem darbā un arodslimībām (turpmāk - darba negadījumu apdrošināšana) apdrošināšanas atlīdzību, kā arī kārtību, kādā aprēķina vidējo apdrošināšanas iemaksu algu, lai noteiktu apdrošināšanas atlīdzības apmēru”. Noteikumu Nr.50 ir izteikts šaurāks par Likuma 8.pantā noteikto, neietverot apdrošināšanas līdzekļu izlietošanas kārtību, jo tā pati par sevi īstenojas, piešķirot un izmaksājot apdrošināšanas atlīdzības. Līdz ar to arī noteikumu projekts, izsakot noteikumu Nr.50 1.punktu jaunā redakcijā, neietver pilnvarojumu par apdrošināšanas līdzekļu izlietošanu (noteikumu projekta 1.1.apakšpunkts).  Jaunā vidējās apdrošināšanas iemaksu algas aprēķināšanas nosacījumi tiek atrunāti noteikumu Nr.50 VIII.nodaļā, precizējot šīs nodaļas nosaukumu un to attiecinot tikai uz vidējās apdrošināšanas iemaksu algas aprēķināšanu atlīdzības par darbspēju zaudējumu un atlīdzības par apgādnieka zaudējumu piešķiršanai.  Šobrīd noteikumos Nr.50 mēneša vidējo apdrošināšanas iemaksu algu aprēķina pēc formulas, ņemot vērā apdrošināšanas iemaksu algu par 12 mēnešiem. Tā kā, sākot ar 2021.gada 1.janvāri šis periods mainās, tad attiecīgi noteikumu projekts nosaka, ka vidējo apdrošināšnas iemaksu algu aprēķina pēc jaunas formulas, ņemot vērā nepārtrauktu 36 mēnešu periodu, kurā personai bija lielākā apdrošināšanas iemaksu algas summa pēdējo piecu gadu laikā pirms apdrošināšanas gadījuma iestāšanās dienas. Šajā aprēķinā tiek ņemti vērā arī mēneši, kuros personai nav bijusi apdrošināšanas iemaksu alga kā valsts sociālās apdrošināšanas obligātās iemaksu (turpmāk – sociālās apdrošināšanas iemaksas) veicējai vai tā bijusi atvaļinājumā bez darba algas saglabāšanas, kad mēneša vidējo apdrošināšanas iemaksu algu nosaka 40 procentu apmērā no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums). Tādējādi personai, kurai minēto iemeslu dēļ šajos mēnešos nav bijusi apdrošināšanas iemaksu alga tiek nodrošināts zināms atvietojums.  Saskaņā ar jauno formulu, mēneša vidējās apdrošināšanas iemaksu algas aprēķinā neņem vērā pilnos mēnešus, kuros personai bijusi pārejoša darba nespēja vai tā atradusies grūtniecības un dzemdību atvaļinājumā, bērna tēvam piešķirtā atvaļinājumā, bērna kopšanas atvaļinājumā, atvaļinājumā bez darba samaksas saglabāšanas, kas piešķirts sakarā ar nepieciešamību kopt bērnu, kā arī kuros apdrošinātā persona saņēma dīkstāves pabalstu, dīkstāves palīdzības pabalstu un vecāku pabalsta turpinājumu (turpmāk – attaisnotie periodi). Šādi nosakot mēneša vidējo apdrošināšanas algu, personai par šiem dzīves periodiem netiek samazināts atlīdzības apmērs.  Sākotnēji noteikumu projektā attaisnotajos periodos nebija iekļauts dīkstāves pabalsta, dīkstāves palīdzības pabalsta un vecāku pabalsta turpinājuma saņemšanas laiks. Šo pabalstu saņemšanas laiks noteikumu projektā šobrīd tiek atrunāts sakarā ar 2020.gada 12.martā Latvijā izsludināto Covid-19 izraisīto ārkārtas situāciju. Saistībā ar to 2020.gada 20.martā Saeima pieņēma likumu “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”, paredzot dīkstāves pabalstu izmaksu krīzes skartajiem nozares darbiniekiem. 2020.gada 3.aprīlī Saeima pieņēma likumu “Grozījums likumā “Par maternitātes un slimības apdrošināšanu””, paredzot vecāku pabalsta turpinājuma izmaksu personām, kuras ārkārtējās situācijas apstākļu dēļ nevar atgriezties darbā. Savukārt 2020.gada 23.aprīlī Ministru kabinets pieņēma noteikumus Nr.236 “Noteikumi par dīkstāves palīdzības pabalstu darba ņēmējiem un pašnodarbinātajām personām, kuras skārusi Covid-19 izplatība”, nosakot, ka darba ņēmējiem un pašnodarbinātām personām, kurām dīkstāves pabalsts ir mazāks par 180 *euro* mēnesī vai, kuras nekvalificējas dīkstāves pabalstam, ir tiesības uz dīkstāves palīdzības pabalstu līdz 180 *euro* apmērā. No šiem pabalstiem sociālās apdrošināšanas iemaksas netiek veiktas, tādejādi noteikumu projektā šo pabalstu saņemšanas laiks tiek vērtēts kā attaisnotais periods.  Noteikumu projekts atrunā to, kas šobrīd nav noregulēts, kā vērtējami mēneši, kuros nepilnu mēnesi personai ir reģistrēta apdrošināšanas iemaksu alga, nosakot, ka tos uzskata par pilniem mēnešiem un ņem vērā vidējās apdrošināšanas iemaksu algas aprēķinā. Tāpat noteikumu projekts atrunā arī to, kā vērtējami mēneši, kuros nepilnu mēnesi personai nav apdrošināšanas iemaksu alga kā sociālās apdrošināšanas iemaksu veicējai vai tā atradusies atvaļinājumā bez darba algas saglabāšanas un nepilnu mēnesi apdrošināšanas iemaksu alga nav reģistrēta, jo personai ir bijuši attaisnotie periodi, nosakot, ka šajos mēnešos apdrošināšanas iemaksu alga ir 40 procentu apmērā no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums) un ņem vērā vidējās apdrošināšanas iemaksu algas aprēķinā.  Vienlaikus noteikumu projekts nosaka arī to, ka aprēķinātā mēneša vidējā apdrošināšanas iemaksu alga nevar būt mazāka par 40 procentiem no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums), tādējādi personai garantējot noteiktu atlīdzības par darbspēju zaudējumu vai atlīdzības par apgādnieka zaudējumu apmēru (noteikumu projekta 1.14. un 1.15.apakšpunkts).  Lai harmonizētu tiesību normas, 2019.gada 21.novembrī Saeimā pieņemtie Likuma grozījumi nosaka, ka, sākot ar 2022.gada 1.janvāri, slimības un apbedīšanas pabalsta aprēķināšanai kalendāra dienas vidējo apdrošināšanas iemaksu algu aprēķina atbilstoši likumā „Par maternitātes un slimības apdrošināšanu” noteiktajai slimības un apbedīšanas pabalsta aprēķināšanas kārtībai. Attiecīgi noteikumu projekts precizē noteikumu Nr.50 normas, paredzot, ka slimības un apbedīšanas pabalstam vidējo apdrošināšanas iemaksu algu nosaka saskaņā ar likumu "Par maternitātes un slimības apdrošināšanu" (noteikumu projekta 1.3., 1.12. un 1.13.apakšpunkts). Tāpat noteikumu projekts atrunā, ka šie grozījumi stāsies spēkā 2022.gada 1.janvārī un slimības pabalstu un apbedīšanas pabalstu līdz 2021.gada 31.decembrim aprēķina atbilstoši kārtībai, kāda bija noteikta līdz 2020.gada 31.decembrim (noteikumu projekta 1.15.apakšpunkts).  Likuma 13.panta ceturtā daļa paredz, ka atlīdzību par darbspēju zaudējumu un atlīdzību par apgādnieka zaudējumu pārskata atbilstoši likumā "Par valsts pensijām" noteiktajai valsts pensiju pārskatīšanas kārtībai. Saskaņā ar likuma “Par valsts pensijām” 26.pantu ikgadējā pensiju indeksācijā piemērojamo indeksu veido patēriņu cenu indekss un procenti no apdrošināšanas iemaksu algu summas reālā pieauguma procentiem. Līdz ar to noteikumu Nr.50 18.1.apakšpunktā un 22.1 punktā ir svītroti vārdi “patēriņu cenu”, tehniski precizējot un joprojām paredzot, ka šajās noteikumu normās noteiktajos gadījumos atlīdzību pārrēķina, ņemot vērā visus indeksus, kas piemēroti pirms tās pārrēķināšanas (noteikumu projekta 1.4. un 1.10.apakšpunkts).  Līdz 2019.gada 31.decembrim Likuma 20.panta sestā daļa paredzēja, ja persona, kas saņem atlīdzību par darbspēju zaudējumu, saskaņā ar Veselības un darbspēju ekspertīzes ārstu valsts komisijas atzinumu (atzinumu par īpašas kopšanas nepieciešamību) nevar sevi apkopt un tai ir nepieciešama otra cilvēka palīdzība, tad VSAA ir tiesīga palielināt šai personai piešķirto atlīdzību par darbspēju zaudējumu līdz 50% no atlīdzības, kas tai pienākas. No 2009.gada 1.janvāra Valsts sociālo pabalstu likuma 12.1.punkts paredz personām ar invaliditāti, kurām nepieciešama īpaša kopšana, piešķirt valsts sociālo pabalstu 213,43 *euro* apmērā. No 2019.gada 1.jūlija šī pabalsta apmērs personām, kuru invaliditātes cēlonis ir slimība no bērnības, ir 313,43 *euro* mēnesī. Lai novērstu dubulto personas kopšanas kompensēšanu, saskaņā ar 2019.gada 21.novembrī Saeimā pieņemtajiem Likuma grozījumiem, sākot ar 2020.gada 1.janvāri, no Likuma tika izslēgta 20.panta sestā daļa, vienlaikus paredzot personām, kurām jau ir piešķirta palielinātā atlīdzība, to izmaksāt līdz dienai, kad tiek noteikta vieglāka invaliditātes grupa. Tādējādi ar noteikumu projektu no noteikumiem Nr.50 tiek svītrota atsauce un normas par atlīdzību par darbspēju zaudējumu palielinātā apmērā (noteikumu projekta 1.2., 1.5. un 1.8.apakšpunkts).  Noteikumos Nr.50 ir atrunāta kārtība, kādā personai tiek kompensēti Likumā paredzētie ārstniecības iestāžu apmeklēšanas izdevumi. Šobrīd noteikumi Nr.50 paredz apmaksāt izdevumus par braukšanu ar sabiedrisko transportlīdzekli, izņemot taksometru. Tomēr pieredze rāda, ka, ņemot vērā plašo taksometru piedāvājuma klāstu, nereti taksometra izmantošana ir cenas ziņā izdevīgākais un ērtākais sabiedriskā transportlīdzekļa veids ārstniecības iestādes apmeklēšanai. Tādēļ noteikumu projekts precizē noteikumu Nr.50 normas, neizslēdzot iespēju personai saņemt izdevumu atmaksu par taksometra pakalpojumu izmantošanu ārstniecības iestādes apmeklējuma sakarā (noteikumu projekta 1.6. un 1.7.apakšpunkts).  Noteikumu projekts vienlaikus tehniski atrunā šobrīd praksē īstenotos, bet noteikumos Nr.50 nenoregulētos nosacījumus, ka atlīdzību par apgādnieka zaudējumu bērnam vecuma no 18 līdz 24 gadiem piešķir un turpina izmaksāt, ja tiek apgūta Likumā noteiktā izglītība, ko apliecina Izglītības un zinātnes ministrijas elektroniski sniegtā informācija vai personas iesniegtā ārvalsts izglītības iestādes izziņa, ja izglītība tiek apgūta ārvalsts izglītības iestādē. Papildus, nosakot prasības, kas jāievēro, iesniedzot ārvalsts izglītības iestādē izsniegtās izziņas (noteikumu projekta 1.9. un 1.11.apakšpunkts).  Noteikumu projekts paredz:  1) noteikt apdrošināšanas atlīdzības piešķiršanas un aprēķināšanas kārtību, kā arī vidējās apdrošināšanas iemaksu algas aprēķināšanas nosacījumus apdrošināšanas atlīdzības noteikšanai, tai skaitā aprēķina formulu un iemaksu algas apmēru periodā, kad apdrošināšanas iemaksu alga nav bijusi, un iemaksu algas aprēķināšanas kārtību;  2) sākot ar 2022.gada 1.janvāri, slimības un apbedīšanas pabalstam vidējo apdrošināšanas iemaksu algu nosaka saskaņā ar likumu "Par maternitātes un slimības apdrošināšanu", kā arī to, ka līdz 2021.gada 31.decembrim šos pabalstus aprēķina atbilstoši kārtībai, kāda bija noteikta līdz 2020.gada 31.decembrim;  3) atlīdzināt ceļa izdevumus par ārstniecības iestādes apmeklējumu, izmantojot arī tādu sabiedrisko transportlīdzekli kā taksometru atbilstoši braukšanas tarifam, to apliecinot ar attaisnojuma dokumentu kā čeks;  4) vairs nenoteikt apdrošināšanas atlīdzības palielinātā apmērā pastāvīgas kopšanas nodrošināšanai noteikšanas nosacījumus;  5) atlīdzību par apgādnieka zaudējumu bērnam vecumā no 18 līdz 24 gadiem piešķir un turpina izmaksāt, ja tiek apgūta Likumā noteiktā izglītība, ko apliecina Izglītības un zinātnes ministrijas elektroniski sniegtā informācija, vai personas iesniegtā ārvalsts izglītības iestādes izziņa, ja izglītību apgūst ārvalsts izglītības iestādē. Ārvalsts izglītības iestādes izsniegtajai izziņai pievieno tulkojumu saskaņā ar normatīvajiem aktiem par valsts valodas lietošanu un ievēro normatīvajos aktos par dokumentu legalizāciju noteiktās prasības;  6) vidējo apdrošināšanas iemaksu algu atlīdzības par darbspēju zaudējumu un atlīdzības par apgādnieka zaudējumu piešķiršanai aprēķina par periodu, kāds noteikts Likuma 12.panta pirmajā daļā, t.i., par nepārtrauktu 36 mēnešu periodu, kurā personai bija lielākā apdrošināšanas iemaksu algas summa pēdējo piecu gadu laikā pirms apdrošināšanas gadījuma iestāšanās dienas;  7) vidējā apdrošināšanas iemaksu algā ieskaita visu apdrošināšanas iemaksu algu, kuru apdrošinātā persona ir guvusi 36 mēnešu periodā pēc kārtas pēdējo piecu gadu laikā pirms apdrošināšanas gadījuma iestāšanās dienas, ja šajā periodā ir veiktas vai bija jāveic sociālās apdrošināšanas iemaksas darba negadījumu apdrošināšanai, kā arī, ja šajā periodā apdrošināšanas iemaksu alga mēnesī ir noteikta 40 procentu apmērā no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums);  8) mēnešos, kuros personai nav apdrošināšanas iemaksu algas, izņemot tos pilnos mēnešus, kuros personai bijuši attaisnotie periodi, apdrošināšanas iemaksu algu nosaka 40 procentu apmērā no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums);  9) mēnešus, kuros nepilnu mēnesi personai ir reģistrēta apdrošināšanas iemaksu alga, uzskata par pilniem mēnešiem un ņem vērā vidējās apdrošināšanas iemaksu algas aprēķināšanā;  10) mēnešos, kuros nepilnu mēnesi personai nav reģistrēta apdrošināšanas iemaksu alga vai tā atradusies atvaļinājumā bez darba algas saglabāšanas un nepilnu mēnesi apdrošināšanas iemaksu alga nav reģistrēta, jo personai ir bijuši attaisnotie periodi, apdrošināšanas iemaksu algu nosaka 40 procentu apmērā no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums) un ņem vērā vidējās apdrošināšanas iemaksu algas aprēķināšanā;  11) vidējo apdrošināšanas iemaksu algu aprēķina, izmantojot formulu:  Vm = (A1+ A2 + .. + A36) : B, kur  Vm - mēneša vidējā apdrošināšanas iemaksu alga;  A1, A2... - apdrošināšanas iemaksu algas summa 36 mēnešu perioda attiecīgajā kalendārajā mēnesī, izņemot piemaksas, prēmijas, pabalstus un cita veida atlīdzību, ko darba devējs saskaņā ar darba koplīgumā vai darba līgumā noteikto personai izmaksājis attaisnoto periodu laikā;  B - mēneši, kuros persona ir reģistrēta kā sociālās apdrošināšanas iemaksu veicēja, kā arī mēneši, kuros apdrošināšanas iemaksu alga noteikta 40 procentu apmērā no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums), izņemot tos pilnos kalendāros mēnešus, kuros personai ir bijuši attaisnotie periodi;  12) aprēķinātā mēneša vidējā apdrošināšanas iemaksu alga nevar būt mazāka par 40 procentiem no valstī noteiktās vidējās apdrošināšanas iemaksu algas (kalendāra gadā, kas beidzas gadu pirms gada, kurā iestājies apdrošināšanas gadījums).  Noteikumu projektā noteikts, ka noteikumu Nr.50 grozījumi stāsies spēkā 2021.gada 1.janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām iestāsies apdrošināšanas gadījums sakarā ar nelaimes gadījumu darbā vai konstatēto arodslimību, kā arī darba nespējīgie ģimenes locekļi, ja to apgādnieka nāve būs iestājusies sakarā ar nelaimes gadījumu darbā vai arodslimības dēļ. Saskaņā ar VSAA datiem 2020.gada janvārī uzskaitē esošie atlīdzības par darbspēju zaudējumu saņēmēji bija 13 tūkst., to vidējais atlīdzības apmērs bija 369 *euro* mēnesī, bet atlīdzības par apgādnieka zaudējumu saņēmēji bija 59 personas un to vidējais atlīdzības apmērs bija 326 *euro* mēnesī. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina sabiedrības tiesības un pienākumus, kā arī veicamās darbības. Noteikumu projekts nerada papildus administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | VSAA izmaiņu realizācija ir ieplānota 2020.gadā un nepieciešamie līdzekļi informācijas sistēmas izstrādei ir rezervēti. Lai nodrošinātu grozījumu ieviešanu no 2021.gada 1.janvāra, noteikumu projektam jābūt pieņemtam līdz 2020.gada 1.jūnijam. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par noteikumu projektu Labklājības ministrijas interneta mājas lapā, sadaļā “LM dokumentu projekti” (saite: <http://www.lm.gov.lv/lv/aktuali/lm-dokumentu-projekti>), kā arī Ministru kabineta interneta mājas lapā, sadaļā “Sabiedrības līdzdalība”. Ministru kabineta diskusiju dokumenti” (saite: <https://www.mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokli, noteikumu projekts 2020.gada 17.februārī ievietots Labklājības ministrijas un Ministru kabineta interneta mājas lapās, aicinot izteikt viedokli līdz 2020.gada 2.martam. |
| 3. | Sabiedrības līdzdalības rezultāti | Iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA, Izglītības un zinātnes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošu institūciju likvidācija vai reorganizācija. Pēc noteikumu projekta spēkā stāšanās tā īstenošana notiks, izmantojot esošos cilvēkresursus. |
| 3. | Cita informācija | Nav. |

Ministru prezidents A.K.Kariņš

Labklājības ministre R.Petraviča

Vīza:

valsts sekretārs I.Alliks

Kudiņa 67021678

[Daiga.Kudina@lm.gov.lv](mailto:Daiga.Kudina@lm.gov.lv)